ททท.ร่วมกับจังหวัดเชียงใหม่ ต้อนรับเที่ยวบินปฐมฤกษ์ จากกรุงโซล ประเทศเกาหลีใต้
นายธเนศวร์ เพชรสุวรรณ รองผู้ว่าการด้านตลาดเอเชียและแปซิฟิกใต้ การท่องเที่ยวแห่งประเทศไทย (ททท.) เปิดเผยว่า วานนี้ (5 พ.ย. 64) ททท. ร่วมกับจังหวัดเชียงใหม่ให้การต้อนรับเที่ยวบินปฐมฤกษ์ของสายการบินเจจู แอร์ (JEJU AIR) เที่ยวบิน 7C4205 บินตรงจากสนามบินอินชอน กรุงโซล ประเทศเกาหลีใต้ ณ ท่าอากาศยานนานาชาติเชียงใหม่เที่ยวบินปฐมฤกษ์นี้ นำคณะนักท่องเที่ยว กลุ่มกอล์ฟชาวเกาหลีใต้ จำนวน 83 คน ซึ่งเป็นผู้ที่มีความชื่นชอบในกีฬากอล์ฟและมนต์สเน่ห์ของจังหวัดเชียงใหม่ เดินทางมาเล่นกอล์ฟ ณ สนามกอล์ฟอาทิตยาเชียงใหม่ จังหวัดลำพูน โดยจะเข้ารับการตรวจหาเชื้อโควิด-19 ตามมาตรการสาธารณสุขและจะอยู่เล่นกอล์ฟ พร้อมทั้งท่องเที่ยวในพื้นที่จังหวัดเชียงใหม่ - ลำพูน และใกล้เคียง ก่อนเดินทางกลับในสัปดาห์ถัดไปหลังจากนี้จะมีนักท่องเที่ยวกลุ่มกอล์ฟชาวเกาหลีและกลุ่มอื่นๆ ทยอยบินตรงจากอินชอน เข้าเชียงใหม่อย่างต่อเนื่องประมาณ 55 เที่ยวบิน จำนวนความจุผู้โดยสาร 12,510 ที่นั่ง ในช่วงระหว่างเดือนพฤศจิกายน 2564 - มกราคม 2565 โดยประเมินว่าจะก่อให้เกิดเม็ดเงินหมุนเวียนเข้าระบบเศรษฐกิจของไทยประมาณ 600 ล้านบาท ส่วนภาพรวมการท่องเที่ยวที่จังหวัดเชียงใหม่ ทั้งตลาดในประเทศและต่างประเทศ ในช่วงไฮซีซั่นปีนี้ คาดการณ์เงินหมุนเวียนเข้าระบบเศรษฐกิจมากกว่า 1,000 ล้านบาทนอกจากนี้ ประเด็นความกังวลต่อสถานการณ์โควิด-19 ในพื้นที่จังหวัดเชียงใหม่ รองผู้ว่าการ ททท. ยืนยันว่า จากการที่ได้รับฟังท่าทีสถานการณ์ในปัจจุบัน หน่วยงานในพื้นที่ ให้ความมั่นใจว่า สามารถควบคุมสถานการณ์ได้ ทั้งนี้พื้นที่คัตเตอร์ที่เกิดการระบาดฯ ไม่ใช่พื้นที่ที่นักท่องเที่ยวจะเดินทางเข้าไป จึงขอให้ประชาชนมั่นใจว่า การระบาดของโควิด-19 ที่เชียงใหม่ จะไม่ส่งผลกระทบต่อการเปิดประเทศรับนักท่องเที่ยวอย่างแน่นอน